
                                       CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti,  3  noiembrie 2009
Nr. Pl-x  131/2008


                                                            RAPORT

asupra  propunerii legislative privind concordatul preventiv
              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind concordatul preventiv, trimisă cu adresa nr.Pl-x 131 din 12 martie 2008 şi  înregistrată cu nr. 31/232 din 13 martie 2008.
               Senatul, în calitate de primă Cameră sesizată, a respins iniţiativa legislativă în şedinţa din 10 martie  2008.

                   Potrivit prevederilor art. 75 din Constituţia României, republicată, şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor  este  Cameră decizională. 
                  Consiliul Legislativ, prin avizul nr.1317 din 01.10.2007, a avizat favorabil  propunerea legislativă, cu observaţii şi propuneri.
                 Guvernul, prin punctul de vedere  transmis cu adresa nr.1126/DPSG  din 05.05.2009,  susţine adoptarea formei amendate a acestei iniţiative legislative, întrucât iniţiatorul şi-a însuşit observaţiile şi amendamentele formulate de echipa de lucru de la Ministerul Justiţiei şi Libertăţilor Cetăţeneşti. 
                 Consiliul Superior al Magistraturii, prin Hotărârea nr. 1412 din 9 iulie 2009 transmisă cu adresa nr.17663/1154  din 11.08.2009,  avizează negativ propunerea legislativă privind concordatul preventiv.
                Comisia pentru politică economică, reformă şi privatizare a avizat favorabil propunerea legislativă, conform avizului nr. 21/54/18.06.2008.

                                Propunerea legislativă are ca obiect de reglementare, instituirea unei soluţii alternative actualei proceduri a insolvenţei, mecanism contractual menit a sprijini un debitor aflat în dificultate financiară să evite insolvenţa, în vederea acoperirii în timp cât mai scurt şi în proporţie cât mai mare a datoriilor acumulate.
                În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în mai multe şedinţe, finalizând dezbaterile în şedinţa din 3 noiembrie 2009.
                La lucrările Comisiei au participat, în calitate de invitaţi, doamna Rodica Constantinovici – secretar de stat la Ministerul Justiţiei şi Libertăţilor Cetăţeneşti, Arin Octav Stănescu – preşedinte UNPIR, Dragoş Bogdan – vicepreşedinte ANAF, Adrian Cucu – secretar general şi Ioana Toma – director general ANAF.

               La lucrările Comisiei au fost prezenţi 14 deputaţi, din totalul de 25 membri ai Comisiei juridice, de disciplină şi imunităţi . 
              În urma dezbaterilor, membrii Comisiei au hotărât, cu majoritate de voturi (1 vot împotrivă ), să propună plenului Camerei Deputaţilor, Raportul de adoptare a  propunerii legislative, cu amendamentele admise prezentate în Anexa la prezentul raport.
                  În raport cu obiectul şi conţinutul reglementării, propunerea legislativă face parte din categoria legilor ordinare.
   PREŞEDINTE,                                      SECRETAR,
                                                     Daniel BUDA                                  Gabriel ANDRONACHE

Red.consilier, Cecilia Păduroiu        

                                                                      AMENDAMENTE  ADMISE:
La propunerea legislativă privind concordatul preventiv 

	Nr.
crt.
	Text propunere legislativă

(respins de Senat)
	Text propus de comisie
(autorul  amendamentului)
	Motivare

	1.
	(Titlul)

Lege privind concordatul preventiv
	Lege privind introducerea concordatului preventiv şi mandatului ad-hoc 

Autor: Comisia juridică, de disciplină şi imunităţi
	Noul titlu al legii cuprinde atât concordatul preventiv cât şi mandatul ad-hoc.

	2.
	      Capitolul I- Dispoziţii generale
	Nemodificat.  


	

	3.
	Art.1 –Concordatul preventiv este un contract între debitor şi creditori, un mijloc de satisfacere a cerinţelor creditorilor, care se deosebeşte de procedura de faliment şi se desfăşoară în locul acesteia, cu implicaţii de ordin personal şi patrimonial. 


	Art.1- Prezenta lege se aplică persoanelor juridice care organizează o întreprindere aflată în dificultate financiară, fără a fi în stare de insolvenţă, numite  în continuare, debitori.

Autor: Comisia juridică, de disciplină şi imunităţi
	Din practică, cât şi din textul legilor se observă că prezenta lege se aplică întreprinderilor care au un număr mare de salariaţi şi celor care au o cifră de afacere anuală considerabilă pentru aplicarea acestei măsuri venite în sprijinul activităţii sale şi nu a ajungerii în procedura de faliment, fiind îndreptăţiţi a li se acorda o şansă, atât pentru ei cât mai ales pentru salariaţi.

	4.
	Art. 2 - Prezenta lege se aplică următoarelor categorii de titulari ai unor categorii de debitori aflaţi în pericol de insolvenţă, denumiţi în continuare debitori:

1. societăţi comerciale, inclusiv societăţile la care statul sau o instituţie a administraţiei publice locale deţine totalitatea sau majoritatea acţiunilor sau părţilor sociale;

2. organizaţii cooperatiste de credit, de consum şi meşteşugăreşti;

3. persoane fizice, care exercită acte de comerţ individual sau în asociaţii familiare;

4. regii autonome;

5. societăţi agricole;

6. grupuri de interes economic;

7. asociaţii şi fundaţii.
În înţelesul prezentei legi este în pericol de insolvenţă debitorul care acumulează datorii curente ce depăşesc 75% din valoarea contabilă totală a activelor. 

Dacă insolvenţa este iminentă sau actuală, sunt aplicabile dispoziţiile Legii privind procedura insolvenţei, nr.85/2006.
	Art. 2 - Scopul prezentei legi este salvgardarea întreprinderii aflate în dificultate, în vederea continuării activităţii acesteia, a păstrării locurilor de muncă şi a acoperirii creanţelor asupra debitorului, prin proceduri amiabile de renegociere a creanţelor sau a condiţiilor acestora ori prin încheierea unui concordat preventiv. 

Autor: Comisia juridică, de disciplină şi imunităţi
	Înainte de a preciza cui se adresează prezenta lege, este necesar a preciza scopul acesteia, motiv pentru care s-au inversat art.2 şi 3 din vechiul text de lege propus. 



	5.
	Art.3 – Scopul prezentei legi este instituirea unei proceduri pentru redresarea debitorului aflat în stare de pericol de insolvenţă, în vederea acoperirii în timp cât mai scurt şi în proporţie cât mai mare a datoriilor acumulate.
	Art. 3 - În înţelesul prezentei legi :

a) întreprinderea este activitatea economică desfăşurată în mod organizat, permanent şi sistematic, combinând resurse financiare, forţă de muncă atrasă, materii prime, mijloace logistice şi informaţie, pe riscul întreprinzătorului, în cazurile şi în condiţiile prevăzute de lege;

b) întreprinderea în dificultate este întreprinderea al cărei potenţial de viabilitate managerială şi economică se află într-o dinamică descrescătoare, dar al cărei titular execută sau este capabil să execute obligaţiile exigibile; 

c) mandatul ad-hoc este o procedură confidenţială, declanşată la cererea debitorului, prin care un mandatar ad-hoc, desemnat de instanţă, negociază cu creditorii în scopul realizării unei înţelegeri între unul sau mai mulţi dintre aceştia şi debitor în vederea depăşirii stării de dificultate în care se află întreprinderea acestuia din urmă;

d) concordatul preventiv este un contract încheiat între debitor, pe de o parte, şi creditorii care deţin cel puţin două treimi din valoarea creanţelor acceptate şi necontestate, pe de altă parte, prin care debitorul propune un plan de redresare a întreprinderii sale şi de acoperire a creanţelor acestor creditori  împotriva sa, iar creditorii acceptă să sprijine eforturile debitorului de depăşire a dificultăţii în care se află întreprinderea debitorului.
Autor: Comisia juridică, de disciplină şi imunităţi
	Sunt necesare a fi definite anumite noţiuni cu care vom opera pe parcursul prezentului proiect de lege, pentru a se înţelege spiritul acesteia.

	6.
	Cap. II – Organele care aplică procedura concordatului preventiv
	       Se elimină.

Autor: Comisia juridică, de disciplină şi imunităţi
	Eliminarea rezultă din economia textului.

	7.
	Art.4 - Organele care aplică procedura concordatului preventiv sunt : instanţele judecătoreşti, conciliatorul, adunarea creditorilor şi comitetul creditorilor.
	Art.4-(1) Organele care aplică procedurile prevăzute de prezenta lege sunt instanţele judecătoreşti, prin judecătorul-sindic sau după caz, preşedintele tribunalului, mandatarul ad-hoc, respectiv conciliatorul. 

(2) Creditorii participă la procedură în mod individual, în măsura permisă de drepturile aferente creanţei lor, precum şi în mod colectiv, în condiţiile prezentei legi, prin adunarea creditorilor şi reprezentantul creditorilor.

(3) Debitorul participă la procedură prin reprezentanţii săi legali sau convenţionali. 

Autor: Comisia juridică, de disciplină şi imunităţi
	Organele care aplică cele două proceduri din lege sunt mai clar prezentate în cele 3 aliniate.

	8.
	Secţiunea I. Instanţele judecătoreşti
	   Se elimină.

Autor: Comisia juridică, de disciplină şi imunităţi
	

	9.
	Art.5 – Tribunalul în jurisdicţia căruia se află sediul debitorului, este competent să soluţioneze cererile referitoare la procedura concordatului preventiv, prin judecătorul sindic.


	Art.5- (1) Tribunalul în jurisdicţia căruia se află sediul sau domiciliul profesional al debitorului este competent să soluţioneze cererile şi pricinile la care se referă prezenta lege. 

(2) Cererile şi pricinile referitoare la concordatul preventiv sunt  de competenţa  judecătorului-sindic, desemnat în condiţiile Legii nr.304/2004 privind organizarea judiciară, republicată, cu modificările şi completările ulterioare.

Autor: Comisia juridică, de disciplină şi imunităţi
	Tribunalul este competent să judece ca primă instanţă, toate cauzele ce decurg din prezenta lege.



	10.
	Art.6 - Curtea de Apel va fi instanţa de recurs pentru hotărârile pronunţate de judecătorul sindic în aplicarea prezentei legi.
	Art.6 - Curtea de apel este instanţa de recurs pentru hotărârile pronunţate de judecătorul-sindic.

Autor: Comisia juridică, de disciplină şi imunităţi
	

	11.
	
	Capitolul  II

Mandatul ad-hoc

Autor: Comisia juridică, de disciplină şi imunităţi
	Se introduce un nou capitol, Capitolul  al II-lea „Mandatul ad-hoc”



	12.
	Art.7  - Judecătorul sindic are următoarele atribuţii: 

a) să avizeze oferta de concordat preventiv formulată de debitor;

b) să numească la cererea oricăruia dintre creditori, un conciliator în cazul în care acesta nu poate fi desemnat de comun acord de către debitor şi creditori, sau în cazul în care creditorii nu se înţeleg asupra persoanei conciliatorului;

c) să constate la cererea oricărui creditor nesemnatar al concordatului preventiv, îndeplinirea condiţiilor cerute de Art.29 din prezenta lege, pentru a fi inclus în lista creditorilor care au aderat la concordatul preventiv;

d) să dispună suspendarea provizorie a executărilor silite dispuse împotriva debitorului în baza proiectului de concordat preventiv formulat de către debitor;

e) să judece opoziţiile creditorilor împotriva tabelului creanţelor întocmit de către conciliator în condiţiile prevăzute de Art. 27 din prezenta lege;

f) să judece cererile de anulare sau de nulitate a concordatului preventiv;

g) să judece cererile de rezoluţiune a concordatului preventiv.
	Art.7- (1) Un debitor poate adresa preşedintelui tribunalului o cerere de numire a unui mandatar ad-hoc. Prin cererea sa, debitorul propune un mandatar ad-hoc dintre practicienii în insolvenţă, autorizaţi conform legii.

(2) Cererea trebuie să cuprindă o descriere detaliată a motivelor care fac necesară numirea unui mandatar ad-hoc.

Autor: Comisia juridică, de disciplină şi imunităţi
	Se vor introduce în text 6 articole privitoare la mandatul ad-hoc.

	13.
	Art.8 -  Cererile prevăzute la Art.6 se judecă în Camera de Consiliu, de urgenţă şi cu precădere, părţile urmând a fi citate în termen de 3(trei) zile;

Hotărârile pronunţate de către judecătorul sindic sunt definitive şi executorii. Acestea pot fi atacate cu recurs în termen de 10 zile de la comunicare, la Curtea de Apel din raza teritorială a Tribunalului unde a fost pronunţată hotărârea. Recursul nu este suspensiv de executare.
	Art.8 - Cererea este depusă la cabinetul preşedintelui tribunalului şi se înregistrează într-un registru special. 

Autor: Comisia juridică, de disciplină şi imunităţi
	

	14.
	Secţiunea a II-a -  Conciliatorul
	   Se elimină. 

Autor: Comisia juridică, de disciplină şi imunităţi
	

	15.
	Art. 9 - Conciliatorul este propus de către debitor sau de oricare dintre creditorii participanţi la procedura concordatului preventiv, dintre practicienii în insolvenţă, în condiţiile prezentei legi.

Conciliatorul este desemnat prin concordatul preventiv, în baza votului creditorilor. În caz de neînţelegere asupra persoanei conciliatorului, acesta va fi desemnat de către judecătorul sindic, conform procedurii prevăzute la Art. 6, lit.a) şi în condiţiile Art.7 din prezenta lege.
	Art.9 -(1) După primirea cererii, preşedintele tribunalului dispune convocarea, în termen de cinci zile, prin agent procedural, a debitorului şi a mandatarului ad-hoc propus. 

(2) Procedura se desfăşoară în camera de consiliu şi se menţine confidenţială pe toată durata sa. 

(3) Confidenţialitatea procedurii este obligatorie pentru toate persoanele şi instituţiile care iau parte sau sunt implicate în aceasta. 

Autor: Comisia juridică, de disciplină şi imunităţi
	

	16.
	Art. 10 -  Atribuţiile conciliatorului sunt următoarele:

a) să întocmească, în condiţiile Art.31 din prezenta lege, tabelul creditorilor participanţi la procedura concordatului preventiv;

b) să medieze orice dispută între debitor şi creditori, or între creditori, în raporturile dintre aceştia;

c) să urmărească îndeplinirea obligaţiilor asumate de către debitor prin concordatul preventiv;

d) să informeze comitetul creditorilor în cel mai scurt timp posibil, asupra neîndeplinirii, sau îndeplinirii necorespunzătoare de către debitor a obligaţiilor sale;

e) să întocmească şi să transmită comitetului creditorilor rapoarte lunare, sau, dacă prin concordatul preventiv nu este prevăzut altfel, rapoarte trimestriale asupra activităţii debitorului;

f) să convoace adunarea creditorilor în cazul în care comitetul creditorilor nu îşi îndeplineşte această atribuţie;

g) să îndeplinească orice alte atribuţii stabilite prin concordatul preventiv, sau prevăzute de lege.
	Art. 10 -(1) După ascultarea debitorului, dacă se constată că dificultăţile întreprinderii debitorului sunt serioase, iar mandatarul ad-hoc propus întruneşte condiţiile legii pentru exercitarea acestei calităţi, preşedintele tribunalului desemnează, prin încheiere irevocabilă,  mandatarul  ad-hoc propus. 

(2) Obiectul mandatului ad-hoc va fi de a realiza, în termen de 90 de zile de la desemnare, o înţelegere între debitor şi unul sau mai mulţi creditori ai săi, în vederea depăşirii stării de dificultate în care se află întreprinderea debitorului, salvgardării întreprinderii, păstrării locurilor de muncă şi acoperirii creanţelor asupra debitorului.

(3) În scopul realizării obiectului mandatului, mandatarul ad-hoc va putea propune ştergeri, reeşalonări sau reduceri parţiale de datorii, continuarea sau încetarea unor contracte în curs, reduceri de personal  precum şi orice ale măsuri considera a fi necesare.

Autor: Comisia juridică, de disciplină şi imunităţi
	Înlesnirile la plata obligaţiilor fiscale, precum şi a contribuţiilor sociale au impact direct asupra veniturilor şi cheltuielilor bugetului general consolidat.

În acest sens dispoziţiile art.15 din Legea nr.500/2002 privind finanţele publice referitoare la Limitele privind micşorarea veniturilor şi majorarea cheltuielilor bugetare, prevăd expres faptul că “În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.



	17.
	Art. 11 - Onorariul conciliatorului se stabileşte prin concordatul preventiv, pe baza criteriilor prevăzute de lege, şi va fi suportat din averea debitorului, după cum urmează:

a) La stabilirea cuantumului onorariului se va avea în vedere natura activităţii desfăşurate de către debitor, cifra de afaceri a debitorului, aşa cum reiese din documentele financiar contabile ale firmei, precum şi complexitatea planului de redresare;

b) După desemnarea în calitate de conciliator de către debitor în consens cu creditorii, sau de către judecătorul sindic în prima şedinţă de judecată, conciliatorul poate solicita pentru începerea planului de redresare, un avans de plată a onorariului suportat de către debitor, care nu poate depăşi 50% din onorariul stabilit în condiţiile legii;

c) Onorariul conciliatorului va fi pus în discuţie de judecătorul-sindic în prima şedinţă de judecată după numirea conciliatorului, iar debitorul este obligat să prezinte judecătorului sindic şi să depună la dosar dovada plăţii.
	Art.11-Onorariul mandatarului ad-hoc va fi stabilit provizoriu de către preşedintele tribunalului, la propunerea debitorului şi cu acordul mandatarului ad-hoc, sub forma unui onorariu fix sau a unui onorariu lunar. Acesta va putea fi modificat ulterior, la cererea mandatarului ad-hoc, cu acordul debitorului.

Autor: Comisia juridică, de disciplină şi imunităţi
	- propunem eliminarea tezei finale sau înlocuirea acesteia, întrucât produce confuzie între cele două proceduri – mandatul ad-hoc şi concordatul preventiv.



	18.
	Art.12 - Prima adunare a creditorilor este convocată de către debitor, iar celelalte de către Comitetul creditorilor sau, după caz, de către conciliator. Adunarea creditorilor va putea să aleagă un preşedinte în prima şedinţă de judecată, iar aceasta poate fi convocată de preşedinte sau la cererea creditorilor reprezentând 30% din valoarea totală a creanţelor.


	Art. 12- (1) Mandatul ad-hoc încetează:
a)  prin denunţarea unilaterală a mandatului de către debitor sau de către mandatarul ad-hoc; 

b) prin încheierea înţelegerii prevăzute la art. 10 alin. (2); 

c) dacă, în termenul prevăzut de art. 10 alin. (2), mandatarul nu a reuşit să intermedieze încheierea unei înţelegeri între debitor şi creditorii săi. 

(2) La cererea debitorului sau a mandatarului ad-hoc, preşedintele tribunalului va constata încetarea mandatului ad-hoc, prin încheiere irevocabilă. 

Autor: Comisia juridică, de disciplină şi imunităţi
	

	19.
	
	Capitolul  III
Concordatul preventiv
Secţiunea 1 

Beneficiarii procedurii 

Autor: Comisia juridică, de disciplină şi imunităţi
	Se va introduce capitolul III – Concordatul preventiv şi Secţiunea 1 – Beneficiarii procedurii

	20.
	Art.13 - Votul poate fi exercitat şi în scris de către titularul creanţei, prin scrisoare recomandată cu confirmare de primire, sau prin împuternicit, avocat sau alt reprezentant cu procură notarială.


	Art.13 - Poate recurge la procedura de concordat preventiv orice debitor, astfel cum este definit la art. 1, cu următoarele excepţii: 

a) dacă împotriva debitorului s-a pronunţat o hotărâre irevocabilă de condamnare pentru infracţiuni economice; 

b) dacă împotriva debitorului  a fost deschisă procedura insolvenţei  cu 5 ani anteriori ofertei de concordat preventiv; 

c) dacă cu trei ani anteriori ofertei de concordat preventiv, debitorul a mai beneficiat de un concordat preventiv.

 d) dacă debitorul şi/sau acţionarii/asociaţii/ asociaţii comanditari sau administratorii  acestuia au fost condamnaţi definitiv pentru bancrută frauduloasă, gestiune frauduloasă, abuz de încredere, înşelăciune, delapidare, mărturie mincinoasă, infracţiuni de fals ori infracţiuni prevăzute în Legea nr. 21/1996, în ultimii 5 ani anteriori deschiderii procedurii prevăzută de prezenta lege; 

e) dacă membrilor organelor de conducere şi/sau supraveghere ale debitorului li s-a atras răspunderea în condiţiile Legii nr.85/2006 privind procedura insolvenţei pentru aducerea acestuia în stare de insolvenţă; prevederile lit.b) rămân aplicabile;
f) dacă debitorul are înscrise fapte în cazierul fiscal, potrivit Ordonanţei Guvernului nr. 75/2001 privind organizarea şi funcţionarea cazierului fiscal, republicată, cu modificările şi completările ulterioare.


	.

- pentru respectarea principiului”prima şi ultima dată” din Liniile directoare privind ajutorul de stat pentru salvarea şi restructurarea întreprinderilor alate în dificultate, publicate în Jurnalul Oficial al Comunităţii Europene seria C, nr.244/2004, propunem introducerea lit. d).

	21.
	
	Secţiunea a 2-a

Atribuţiile organelor care aplică procedura  şi ale participanţilor la procedură

Autor: Comisia juridică, de disciplină şi imunităţi
	Se introduce 

Secţiunea a 2-a



	22.
	Art.14 - Hotărârile adunării creditorilor, referitoare la proiectul de concordat preventiv sau la rezoluţiunea concordatului preventiv, se iau în prezenţa şi cu votul unanimităţii creditorilor beneficiari de garanţii reale şi în prezenta cu votul majorităţii, ca valoare a creanţelor, ale creditorilor chirografari. 

În toate celelalte cazuri, adunarea creditorilor este legal întrunită în prezenţa majorităţii creditorilor, hotărârile putând fi luate cu votul majorităţii.

Secretariatul şedinţei va fi asigurat de către conciliator, care va putea propune, după caz, alegerea unui preşedinte al comitetului creditorilor.

	Art.14-  Judecătorul-sindic are următoarele atribuţii în procedura concordatului preventiv:

a) să numească conciliatorul provizoriu; 

b) să constate şi, dacă este cazul, să omologheze, la cererea conciliatorului, concordatul preventiv; 

c) să constate, la cererea oricărui creditor nesemnatar al concordatului preventiv, îndeplinirea condiţiilor cerute pentru a fi înscris pe lista creditorilor ce au aderat la concordatul preventiv;

d)  să dispună prin încheiere, în condiţiile art.22, suspendarea provizorie a executărilor silite contra debitorului, în baza proiectului de concordat preventiv formulat de debitor şi transmis creditorilor;

e) să judece acţiunile în nulitate a concordatului preventiv;

f) să judece acţiunile în rezoluţiune a concordatului preventiv.

Autor: Comisia juridică, de disciplină şi imunităţi
	Atribuţiile judecătorului-sindic au fost mai bine conturate.



	23.
	Art.15 - În situaţia în care se constată încălcarea gravă a obligaţiilor asumate prin concordatul preventiv, adunarea creditorilor va putea hotărî introducerea acţiunii în rezoluţiune a concordatului preventiv, chiar dacă aceasta nu este înscrisă pe ordinea de zi.

În aceeaşi şedinţă, adunarea creditorilor printr-un reprezentant sau prin preşedinte, va susţine acţiunea de rezoluţiune a concordatului preventiv, chiar în situaţia în care aceasta nu este înscrisă pe ordinea de zi.

În aceeaşi şedinţă, adunarea creditorilor va numi un reprezentant, prin preşedintele acesteia, după caz, pentru susţinerea acţiunii de rezoluţiune.

Prin încălcare gravă a obligaţiilor asumate prin concordatul preventiv, în înţelesul Art. 14 se înţelege:

d) favorizarea unuia sau a mai mulţi creditori în dauna celorlalţi;

e) ascunderea sau externalizarea de active în perioada concordatului preventiv;

f) efectuarea de plăţi fără contraprestaţie în condiţii ruinătoare pentru societate;
g) încheierea de contracte comerciale între debitor şi conducătorii acestuia, în condiţii defavorizante pentru debitor.


	Art.15 - (1) Cererile formulate în temeiul prezentei legi se judecă în camera de consiliu, de urgenţă şi cu precădere, părţile fiind citate în termen de 48 de ore de la primirea cererii. 
(2) Părţile cu sediul în străinătate sunt citate prin mijloace rapide de comunicare, la sediul sau, după caz, la domiciliul ori reşedinţa cunoscute ale acestora; în lipsă, citarea se face prin afişare la uşa instanţei.  

(3) Hotărârile pronunţate de judecătorul-sindic în aplicarea prezentei legi sunt definitive şi executorii. 

(4) Hotărârile judecătorului-sindic pot fi atacate de părţi cu recurs, în termen de 10 zile, care se calculează de la comunicare, pentru absenţi, şi de la pronunţare, pentru cei prezenţi.  

(5) Recursul nu este suspensiv de executare. 

Autor: Comisia juridică, de disciplină şi imunităţi

	

	24.
	Secţiunea a IV-a. Comitetul creditorilor


	   Se elimină.

Autor: Comisia juridică, de disciplină şi imunităţi
	

	25.
	Art.16 - Comitetul creditorilor are următoarele atribuţii: 

a) urmăreşte activitatea debitorului prin rapoarte lunare primate de la conciliator;

b) informează creditorii despre stadiul planului de redresare;

c) convoacă adunarea creditorilor la intervale de cel mult 3 luni, sau ori de câte ori este necesar;

d) alege, dacă este cazul un preşedinte şi susţine acţiunea de rezoluţiune a contractului de concordat preventiv.


	Art.16 - Atribuţiile conciliatorului sunt următoarele:

a) întocmeşte tabloul creditorilor, care include şi creditorii contestaţi sau ale căror creanţe sunt în litigiu, şi tabloul creditorilor concordatari; 


b) elaborează, împreună cu debitorul, oferta de concordat, cu elementele componente ale acesteia, respectiv, proiectul de concordat şi planul de redresare; 

c) face demersuri pentru soluţionarea pe cale amiabilă a oricărei dispute între debitor şi creditori ori între creditori; 

d) solicită judecătorului-sindic constatarea şi/sau, după caz, omologarea concordatului preventiv; 

e) supraveghează îndeplinirea obligaţiilor asumate de către debitor prin concordatul preventiv;

f) informează, de urgenţă, adunarea creditorilor concordatari asupra neîndeplinirii sau îndeplinirii necorespunzătoare de către debitor a obligaţiilor sale;

g) întocmeşte şi transmite adunării creditorilor rapoarte lunare sau trimestriale, asupra activităţii sale şi a debitorului; raportul conciliatorului va conţine si opinia acestuia privind existenţa sau, după caz, inexistenţa unor motive de rezoluţiune a concordatului preventiv;

h) convoacă adunarea creditorilor concordatari; 

i) cere instanţei închiderea procedurii concordatului preventiv;

j) îndeplineşte orice alte atribuţii prevăzute de prezenta lege, instituite prin concordatul preventiv ori stabilite de judecătorul-sindic.

Autor: Comisia juridică, de disciplină şi imunităţi
	Atribuţiile conciliatorului sunt mai bine conturate şi elaborate decât în forma iniţială, având în vedere şi noul capitol referitor la mandatul ad-hoc.

	26.
	Cap. III – Procedura
	 Se elimină.

Autor: Comisia juridică, de disciplină şi imunităţi
	

	27.
	Art. 17 - Debitorul poate formula o ofertă de concordat preventiv, adresată tuturor creditorilor. 

Pentru a deveni opozabilă creditorilor şi terţilor, oferta se înregistreză la tribunal, pentru a fi avizată de către judecătorul sindic. În vederea avizării, debitorul va depune dovezi din care să rezulte că îndeplineşte condiţiile prevăzute de Art.18 din prezenta lege.

Oferta avizată de către judecătorul sindic se va notifica creditorilor cunoscuţi prin scrisoare recomandată cu confirmare de primire şi prin publicare în presă.

Oferta devine opozabilă de la data publicării în presă.


	Art.17- (1) Onorariul definitiv al conciliatorului se propune prin proiectul de concordat şi se stabileşte prin concordatul preventiv; acesta va fi suportat din averea debitorului. 

(2) Onorariul conciliatorului va consta, în funcţie de natura obligaţiilor acestuia, într-o sumă fixă, o remuneraţie lunară sau un onorariu de succes; la stabilirea cuantumului onorariului se va avea în vedere natura  activităţii desfăşurate de către debitor, precum şi complexitatea planului de redresare.

Autor: Comisia juridică, de disciplină şi imunităţi
	În privinţa onorariului conciliatorului este precizat faptul că acesta este plătit de către debitor în funcţie de complexitatea dosarului.

	28.
	Art.18 - Nu vor putea solicita procedura concordatului preventiv, următoarele categorii de debitori:

a) debitorul împotriva căruia s-a pronunţat o hotărâre definitivă şi irevocabilă de condamnare pentru bancrută simplă sau frauduloasă;

b) debitorul împotriva căruia a fost declarată procedura de faliment, conform Legii privind procedura insolvenţei, în ultimii 5 ani anteriori cererii; 

c) debitorul care într-o perioadă de 3 ani anteriori datei de înregistrare a cererii a mai beneficiat de procedura concordatului preventiv.


	Art. 18 - (1) Adunarea creditorilor concordatari are următoarele atribuţii: 
a) aprobă rapoartele conciliatorului privitoare la activitatea debitorului şi la îndeplinirea obligaţiilor asumate prin concordat; 

b) desemnează, cu acordul debitorului, un nou conciliator, dacă este cazul;  

c) modifică, dacă este cazul, onorariul conciliatorului, cu acordul debitorului; 

d) în cazul prevăzut la lit. b), stabileşte, cu acordul debitorului, onorariul noului conciliator;

e) desemnează reprezentantul creditorilor; 

f) este titularul acţiunii în rezoluţiune a concordatului preventiv, pe care o exercită prin reprezentantul creditorilor.

 (2) În cursul derulării procedurii, adunarea creditorilor concordatari poate fi convocată de conciliator, din oficiu sau la cererea creditorilor reprezentând 10% din valoarea totală a creanţelor concordatare.

(3) Adunarea creditorilor concordatari adoptă hotărâri cu majoritatea, ca valoare, a creanţelor concordatare.  

Autor: Comisia juridică, de disciplină şi imunităţi
	Întreaga activitate a conciliatorului este controlată de către creditori, păstrând astfel spiritul legii privind procedura insolvenţei.

	29.
	Art.19 - Oferta privind procedura de concordat preventiv este supusă votului în adunarea creditorilor, care hotărăsc asupra acesteia, în condiţii de cvorum şi de majoritate, aşa cum este prevăzut la art.13, alin.3) din prezenta lege.

Prin hotărârea adunării creditorilor, preşedintele ales de aceştia semnează concordatul preventiv în numele creditorilor. 

În cazul în care există un singur creditor în procedura instituită, atunci acesta va fi singurul care va semna concordatul preventiv.
	Art. 19 -(1) Votul creditorilor concordatari poate fi exercitat şi prin corespondenţă. 

(2) Şedinţa adunării creditorilor concordatari va fi organizată şi prezidată de conciliator.

(3) La adunările creditorilor concordatari va fi invitat şi debitorul. 

Autori: deputaţii Mircea Grosaru şi Daniel Buda
	

	30.
	
	Secţiunea a 3 a
Deschiderea procedurii şi oferta de concordat preventiv
Autor: Comisia juridică, de disciplină şi imunităţi
	

	31.
	Art. 20 - Proiectul de concordat preventiv va prezenta detaliat: 

a) situaţia analitică a activului şi pasivului debitorului;

b) expunerea cauzelor în urma cărora debitorul a ajuns în stare de pericol de insolvenţă;

c) proiecţia evoluţiei financiar contabile pe următoarele 6 luni;

d) planul de reorganizare a activităţii debitorului în vederea redresării;

e) măsurile de restructurare a conducerii manageriale a societăţii sau după caz a celorlalte categorii de comercianţi, structura de funcţionare, structura acţionariatului reducerile de personal şi alte măsuri care vor fi considerate de acesta că va putea redresa activitatea debitorului;

f) modalitatea prin care debitorul înţelege să depăşească starea de dificultate financiară în care se afla, care poate cuprinde următoarele măsuri: 

a. majorare de capital social;

b. credit bancar obligaţional sau credit de altă natură, pentru care va propune garanţii;

c. înfiinţarea sau desfiinţarea de sucursale, filiale sau puncte de lucru;

d. fuziunea sau dizolvarea.

g) modalităţile şi procentul de satisfacere a creanţelor în urma implementării măsurilor de redresare propuse; debitorul va putea propune amânări sau reeşalonări la plata creanţelor contra sa, ştergerea dobânzilor sau penalităţilor de întârziere, compensări, novaţii prin schimbare de debitor, etc.

a) termenul limită pentru satisfacerea unui procent de minim 50% din valoarea totală a creanţelor, care nu poate fi mai mare de 18 luni. 

În cazul în care măsurile propuse în concordatul preventiv presupun modificarea actului constitutiv al debitorului persoană juridică, se va indica termenul limită până la care se vor îndeplini formalităţile legale aferente, inclusiv cele referitoare la hotărârile adunării generale a acţionarilor, asociaţilor sau membrilor debitorului persoană juridică.

Pentru informare, proiectul de concordat preventiv va fi transmis creditorilor cunoscuţi prin poştă cu scrisoare recomandată, iar spre consultare acesta va fi ţinut la sediul debitorului, pentru alţi potenţiali creditori. În cazul în care există date şi informaţii confidenţiale, care dacă ar fi devoalate ar duce la un prejudiciu serios pentru debitor, debitorul este în drept să omită a informa creditorii despre aceste date şi informaţii.
	Art. 20 - (1) Orice debitor, cu excepţia celor prevăzuţi la art. 13 lit. a) - f), poate introduce la tribunalul competent o cerere de deschidere a procedurii de concordat preventiv. Prin cererea sa, debitorul propune un conciliator provizoriu, dintre practicienii în insolvenţă, autorizaţi conform legii.

(2) Judecătorul-sindic numeşte conciliatorul provizoriu prin încheiere irevocabilă.

(3) În termen de 30 de zile de la numirea sa, conciliatorul elaborează, împreună cu debitorul, lista creditorilor şi oferta de concordat preventiv.

(4) Oferta de concordat preventiv se notifică de către conciliatorul provizoriu creditorilor prin mijloace rapide de comunicare, ce asigură posibilitatea verificării recepţiei ofertei de concordat. 

(5) Oferta de concordat preventiv va fi depusă în dosarul deschis potrivit alin.(1) şi, pentru opozabilitate faţă de terţi, se depune la grefa tribunalului, unde va fi înregistrată într-un registru special. Despre depunerea şi notificarea acesteia se face menţiune în  registrul comerţului în care este înregistrat debitorul.  

(6) Oferta de concordat preventiv va cuprinde şi proiectul de concordat preventiv, la care se vor anexa declaraţia debitorului privind starea de dificultate financiară în care se află, precum şi lista creditorilor cunoscuţi, inclusiv cei ale căror creanţe sunt contestate integral sau parţial, cu precizarea cuantumului şi a garanţiilor acceptate de debitor. 

Autor: Comisia juridică, de disciplină şi imunităţi

	Paşii care trebuiesc urmaţi în procedura concordatului preventiv sunt detaliaţi în cele 6 aliniate.

	32.
	Art. 21 - În condiţiile art. 581 şi urm. din Codul de proc. civilă, debitorul va putea înregistra la tribunal o cerere prin care să solicite judecătorului sindic, în baza proiectului de concordat preventiv, suspendarea provizorie a urmăririlor sau executărilor silite, dovedind că a notificat creditorii cu privire la oferta sa şi la proiectul de concordat preventiv.


	Art. 21- (1) Proiectul de concordat preventiv trebuie să prezinte, în mod detaliat : 

a) situaţia analitică a activului şi pasivului debitorului, certificată de un expert contabil sau, după caz, auditată de un auditor, autorizat potrivit legii; 

b) cauzele stării de dificultate financiară şi măsurile luate de debitor pentru depăşirea acesteia până la depunerea ofertei de concordat preventiv;

c) proiecţia evoluţiei financiar-contabile pe următoarele şase luni.

(2) Proiectul de concordat preventiv trebuie să includă un plan de redresare care prevede cel puţin următoarele măsuri :

a) reorganizarea activităţii debitorului, prin măsuri precum: restructurarea conducerii debitorului, modificarea structurii funcţionale, reducerea personalului sau orice alte măsuri considerate a fi necesare.

b) modalităţile prin care debitorul înţelege să depăşească starea de dificultate financiară, precum: majorarea capitalului social, împrumut bancar, obligaţional sau de altă natură, înfiinţarea sau desfiinţarea unor sucursale sau puncte de lucru, vânzarea de active, constituirea de garanţii; 

  c) procentul preconizat de satisfacere a creanţelor, care nu poate fi mai mic de 50%, urmare implementării măsurilor de redresare propuse; în acest scop, debitorul poate propune măsuri precum: amânări sau reeşalonări la plata creanţelor contra sa, ştergerea în tot sau în parte a unor creanţe sau numai a dobânzilor ori a penalităţilor de întârziere, compensări, novaţii prin schimbare de debitor; pentru obligaţiile fiscale de plată propunerile de amânări, ştergeri, eşalonări, reeşalonări şi reduceri parţiale se pot face numai cu respectarea prevederilor legale în materia ajutorului de stat; în această situaţie este nevoie de acordul expres al Agenţiei Naţionale de Administrare Fiscală, care trebuie exprimat în termen de 30 de zile. În caz contrar acordul se prezumă.

d) termenul limită pentru satisfacerea creanţelor stabilite prin concordat, nu poate depăşi 18 luni de la data încheierii concordatului preventiv.

(3) Prin proiectul de concordat preventiv, supus aprobării creditorilor, debitorul propune, de asemenea,  confirmarea conciliatorului provizoriu, precum şi remuneraţia acestuia pentru perioada ulterioară datei încheierii concordatului. 

Autor: Comisia juridică, de disciplină şi imunităţi

	Se detaliază de asemenea ceea ce trebuie să cuprindă proiectul de concordat preventiv.

	33.
	Art.22 - Pe perioada suspendării provizorii a urmăririlor individuale ale creditorilor, debitorului îi este interzis, sub sancţiunea nulităţii absolute, să efectueze plăţi de creanţe anterioare suspendării, să constituie garanţii şi să încheie acte de dispoziţie străine gestiunii normale a activităţii debitorului.


	Art. 22- (1) În condiţiile art.581 şi art.582  din Codul de procedură civilă, debitorul poate cere judecătorului-sindic, în baza ofertei de concordat preventiv, suspendarea provizorie a urmăririlor silite. 

(2) Cererea se judecă în camera de consiliu, de urgenţă şi cu precădere, fără citarea părţilor.

(3) Suspendarea provizorie a urmăririlor silite individuale se menţine până la publicarea concordatului preventiv aprobat sau, după caz, până la respingerea ofertei debitorului de către majoritatea creditorilor.

Autor: Comisia juridică, de disciplină şi imunităţi

	În cele 3 aliniate ale art.22 sunt prevăzute cazurile în care se poate suspenda urmărirea silită asupra bunurilor debitorului

.



	34.
	
	Secţiunea  a 4-a

 Încheierea, constatarea şi omologarea concordatului preventiv

Autor: Comisia juridică, de disciplină şi imunităţi
	

	35.
	Art. 23 - În vederea participării la adunarea creditorilor, creditorii vor formula declaraţie de creanţă, pe care o vor înscrie la sediul debitorului, până cel mai târziu cu 3 zile înainte de data fixată pentru votarea concordatului preventiv. La cerere se vor anexa titlul creanţei precum şi alte documente probatorii. 

În caz de contestaţie, votul creditorului în cauză are valabilitate provizorie, până la soluţionarea contestaţiei.


	Art. 23-(1) În vederea exercitării votului creditorilor asupra proiectului de concordat preventiv, debitorul poate organiza una sau mai multe şedinţe colective sau individuale de negociere cu creditorii, în prezenţa conciliatorului propus de debitor.

(2) Iniţiativa negocierii poate aparţine şi unuia sau mai multor creditori, precum şi acţionarilor semnificativi sau asociaţilor debitorului. 

(3) Perioada în care se desfăşoară negocierile asupra proiectului de concordat preventiv nu poate depăşi 30 de zile calendaristice.    

Autor: Comisia juridică, de disciplină şi imunităţi
	Încheierea concordatului preventiv se face prin votul creditorilor şi reprezintă acordul de voinţă al creditorilor şi debitorului în acelaşi timp.

	36.
	Art. 24 - Debitorul este obligat să facă menţiune în registrul comerţului despre încheierea concordatului prteventiv, şi să facă public concordatul preventiv, în extras, sub sancţiunea prevăzută de Art. 14 din prezenta lege.
	Art. 24 - (1) Asupra ofertei de concordat preventiv, cu eventualele amendamente rezultate în urma negocierilor, creditorii votează, în principiu, prin corespondenţă. 
(2) Votul creditorilor se trimite prin mijloace de comunicare rapidă pe adresa debitorului, în termen de maxim 30 zile calendaristice calculate de la data primirii ofertei de concordat preventiv. Votul favorabil necondiţionat asupra concordatului preventiv are valoare de acceptare a concordatului. Orice condiţionare  a votului este considerată  vot negativ.

(3) În cazuri excepţionale, conciliatorul poate convoca o adunare a tuturor creditorilor. 

(4) Dacă în termenul prevăzut la alin. (2) unul sau mai mulţi creditori deţinând 10 % din valoarea totală a creanţelor solicită convocarea adunării tuturor creditorilor, conciliatorul este obligat să o convoace în termen de maxim 5 zile de la data primirii cererii. Convocarea este transmisă creditorilor prin mijloace de comunicare rapidă, care permit confirmarea primirii.

(5) Concordatul preventiv se consideră aprobat de creditori dacă sunt întrunite voturile creditorilor ce reprezintă majoritatea de 2/3 din valoarea creanţelor acceptate şi necontestate.

(6) La aprobarea concordatului, nu se ia în calcul în stabilirea majorităţii prevăzute de alin.(5) votul favorabil al:

a) creditorului persoană juridică, care are cel puţin unul dintre acţionari/asociaţi/asociaţi comanditari sau administratori  rudă sau afin până la gradul IV cu acţionari/asociaţi/asociaţi comanditari şi/sau administratori ai debitorului ;
b) creditorului persoană juridică, în cadrul căruia debitorul, şi/sau unul din acţionari/ asociaţi/asociaţi comanditari sau administratori ai acestuia ori rudele şi afinii până la gradul IV ai acestora din urmă deţin calitatea de acţionari/asociaţi/asociaţi comanditari şi/sau administratori;

c) creditorului care sau ai cărui acţionari/asociaţi/ asociaţi comanditari sau administratori  au fost condamnaţi definitiv pentru bancrută frauduloasă, gestiune frauduloasă, abuz de încredere, înşelăciune, delapidare, mărturie mincinoasă, infracţiuni de fals ori infracţiuni prevăzute în Legea nr. 21/1996, în ultimii 5 ani anteriori deschiderii procedurii prevăzută de prezenta lege; 

d) creditorului care are înscrise fapte în cazierul fiscal, potrivit Ordonanţei Guvernului nr. 75/2001 privind organizarea şi funcţionarea cazierului fiscal, republicată, cu modificările şi completările ulterioare.

Autor: Comisia juridică, de disciplină şi imunităţi
	

	37.
	Art. 25 - De la data îndeplinirii formalităţilor de publicitate, concordatul preventiv constituie titlu executoriu contra debitorului şi este opozabil tuturor creditorilor semnatari.

Hotărârea adunării creditorilor de aprobare a concordatului preventiv, luată în condiţiile Art.13, alin.3) din prezenta lege, este obligatorie şi opozabilă creditorilor. Sunt exceptate, faţă de creditorii care au lipsit de la luarea hotărârii sau faţă de creditorii care au votat contra adoptării acesteia, dispoziţiile din concordat referitoare la ştergeri de datorii, reeşalonări sau amânări la plată.
	Art. 25- În cazul în care nu se întruneşte majoritatea prevăzută la art. 24 alin.(5), debitorul are dreptul ca, după trecerea a minim 30 de zile, să facă o nouă ofertă de concordat preventiv.

Autor: Comisia juridică, de disciplină şi imunităţi

	

	38.
	Art. 26 - De la data îndeplinirii formalităţilor de publicitate se suspendă orice urmărire individuală împotriva debitorului şi se suspendă curgerea prescripţiei dreptului de a cere executarea silită a creanţelor contra debitorului. 

De asemenea, se suspendă faţă de creditorii semnatari, de la aceeaşi dată, curgerea dobânzilor, a penalităţilor şi a oricăror altor cheltuieli aferente creanţelor. 

Prin concordatul preventiv se poate deroga de la dispoziţiile alineatelor anterioare.
	Art. 26- (1) După aprobarea concordatului de către creditori potrivit art. 24 alin. (5), conciliatorul solicită judecătorului-sindic să constate concordatul preventiv. 

(2) Judecătorul-sindic constată concordatul preventiv prin încheiere pronunţată în camera de consiliu, de urgenţă şi cu precădere, după ascultarea conciliatorului. Cererea de constatare a concordatului preventiv poate fi respinsă exclusiv pentru motive de legalitate.  

(3) Concordatul preventiv, aprobat de creditori şi constatat de judecătorul-sindic prin încheiere, se comunică creditorilor, prin intermediul conciliatorului, şi se menţionează în registrul comerţului.
Autor: Comisia juridică, de disciplină şi imunităţi
	

	39.
	Art. 27 - În cazul nerecunoaşterii de către debitor a unei creanţe, a unei garanţii sau a unui alt privilegiu, ori în cazul recunoaşterii unui cuantum al creanţei mai mic decât cel considerat just de către creditor, orice creditor poate formula odată cu cererea de înscriere la masa credală sau cel mai târziu în cadrul primei adunări a creditorilor, o contestaţie motivată, pe care o va soluţiona conciliatorul.

Toate contestaţiile se vor soluţiona în acelaşi timp.

Pentru soluţionarea contestaţiilor, conciliatorul va putea cere o singură dată amânarea şedinţei adunării creditorilor, pentru un termen ce nu va depăşi 15 zile.

În urma soluţionării contestaţiilor, conciliatorul va întocmi tabelul creanţelor, care va parte din concordatul preventiv. 
	Art. 27 - (1) De la data comunicării hotărârii de constatare a concordatului preventiv se suspendă de drept urmăririle individuale ale creditorilor semnatari asupra debitorului şi curgerea prescripţiei dreptului de a cere executarea silita a creanţelor acestora contra debitorului.
(2) De la aceeaşi dată, se suspendă de drept faţă de creditorii semnatari, curgerea dobânzilor, a penalităţilor şi a oricăror alte cheltuieli aferente creanţelor.

Autor: Comisia juridică, de disciplină şi imunităţi

	

	40.
	Art. 28 - Hotărârea conciliatorului pronunţată în contestaţie, va putea fi atacată cu opoziţie, în termen de 3 zile de la pronunţare. Opoziţia suspendă efectele concordatului preventiv numai faţă de creditorul opozant.

În condiţiile Art. 7 judecătorul sindic se va pronunţa asupra opoziţiei.


	Art. 28 - (1) Pentru a face opozabil concordatul preventiv creditorilor nesemnatari, inclusiv creditori necunoscuţi sau contestaţi, conciliatorul poate cere judecătorului-sindic omologarea concordatului. 
(2) Pentru omologare, judecătorul-sindic verifică îndeplinirea cumulativă a următoarelor condiţii: 

(a) întreprinderea debitorului este în stare de dificultate financiară; 

 
(b) valoarea creanţelor contestate şi/sau în litigiu nu depăşeşte 20% din masa credală.

      c) concordatul preventiv a fost aprobat de cel puţin 80% din valoarea totală a creanţelor.
(3) Dispunând omologarea, judecătorul sindic suspendă toate procedurile de executare silită.

(4) La cererea conciliatorului, sub condiţia acordării de garanţii creditorilor de către debitor,  judecătorul-sindic poate impune creditorilor nesemnatari ai concordatului preventiv un termen de maxim 18 luni de amânare a scadenţei creanţei lor, perioadă în care nu vor curge dobânzi, penalităţi, precum, şi orice alte cheltuieli aferente creanţelor.
5) Concordatul va fi opozabil creditorilor bugetari, cu condiţia respectării prevederilor legale cu privire la ajutorul de stat şi aprobării de către Comisia interministerială.

Autor: Comisia juridică, de disciplină şi imunităţi
	Omologarea concordatului preventiv este făcută de către judecătorul-sindic.



	41.
	Art. 29 - Creditorii nerecunoscuţi de către debitor, care au dobândit un titlu executoriu împotriva debitorului, pot să adere la concordatul preventiv sau, în caz de refuz din partea debitorului sau a celorlalţi creditori, pot solicita judecătorului sindic să aprobe includerea în tabelul creditorilor pentru a participa la distribuirea sumelor pe parcursul redresării.


	Art. 29) – Pe perioada concordatului preventiv omologat nu se poate deschide procedura insolvenţei faţă de debitor.   

Autor: Comisia juridică, de disciplină şi imunităţi
	

	42.
	Art.30 - Creditorii care au votat împotrivă sau cei care nu au participat la adunarea creditorilor unde s-a votat proiectul de concordat preventiv, pot introduce la tribunal acţiune de constatare a nulităţii absolute sau de declarare a nulităţii contractului de concordat preventiv, în termen de 15 zile de la publicarea acestuia în Buletinul de insolvenţă şi în Monitorul Oficial al României.

Constituie cazuri de nulitate a concordatului preventiv, ascunderea sau extragerea în mod fraudulos a activelor sau a datoriilor debitorului. 

Introducerea acţiunii nu suspendă executarea contractului de concordat preventiv.

În cazul admiterii acţiunii de nulitate, debitorul va fi obligat să ceară deschiderea procedurii prevăzute de Legea privind procedura insolvenţei.
	Art.30 - (1)  Orice creditor care obţine un titlu executoriu asupra debitorului în cursul procedurii poate formula cerere de aderare la concordat sau poate să îşi recupereze creanţa prin orice alte modalităţi prevăzute de lege. 

(2) Cererea de aderare se depune la conciliator, care o include în tabelul creditorilor concordatari.

Autor: Comisia juridică, de disciplină şi imunităţi

	

	43.
	Art. 31 - În cazul în care se constată că planul de redresare a eşuat, sau se constată o culpă gravă a debitorului în executarea obligaţiilor sale prevăzute în concordatul preventiv, comitetul creditorilor prin preşedinte, după caz, poate introduce o acţiune în rezoluţiune a concordatului preventiv. 

Prin hotărârea de admitere a acţiunii în rezoluţiune a concordatului preventiv, judecătorul sindic va declara, prin încheiere de şedinţă, falimentul debitorului, urmând procedura prevăzută de legea privind procedura insolvenţei.
	Art. 31  - (1) În cursul procedurii, debitorul îşi desfăşoară activitatea în limitele afacerii sale obişnuite, în condiţiile concordatului preventiv, sub supravegherea conciliatorului. 

(2) Măsurile cuprinse în concordatul preventiv, inclusiv modificările creanţelor, profită şi co-debitorilor, fideiusorilor şi terţilor garanţi.

Autor: Comisia juridică, de disciplină şi imunităţi

	

	44.
	
	Capitolul IV – Închiderea procedurii concordatului preventiv

Autor: Comisia juridică, de disciplină şi imunităţi
	

	45.
	
	Art.32- (1) Creditorii care au votat împotriva concordatului preventiv pot cere anularea contractului, în termen de 15 zile de la data menţionării concordatului în registrul comerţului.

(2) Când se invocă motive de nulitate absolută, dreptul de a cere constatarea nulităţii este imprescriptibil şi aparţine oricărei persoane interesate. 

(3) Instanţa, la cererea reclamantului, poate dispune, pe cale de ordonanţă preşedinţială, suspendarea concordatului preventiv.

Autor: Comisia juridică, de disciplină şi imunităţi
	

	46.
	
	Art.33- (1) În situaţia în care se constată încălcarea gravă de către debitor a obligaţiilor asumate prin concordatul preventiv, adunarea creditorilor concordatari poate hotărî introducerea acţiunii în rezoluţiune a concordatului preventiv. Asupra acestui aspect, adunarea poate delibera chiar dacă nu a fost înscris pe ordinea de zi.

(2) În înţelesul alin. (1), reprezintă încălcare gravă a obligaţiilor asumate de debitor prin concordatul preventiv acţiuni precum: favorizarea unuia sau mai multor creditori în dauna celorlalţi, ascunderea sau externalizarea de active în perioada concordatului preventiv, efectuarea de plăţi fără contraprestaţie sau în condiţii ruinătoare.

(3) Dacă adunarea creditorilor concordatari a decis introducerea acţiunii în rezoluţiune, procedura concordatului preventiv se suspendă de drept.  

 (4) Prin hotărârea de admitere a acţiunii în rezoluţiune, judecătorul-sindic acordă creditorilor daune-interese, în condiţiile dreptului comun.

Autor: Comisia juridică, de disciplină şi imunităţi
	Rezoluţiunea concordatului preventiv se face de către adunarea creditorilor.

	47.
	
	Art. 34- (1) Dacă procedura concordatului preventiv se finalizează cu succes, la termenul prevăzut în contract sau anterior acestuia, după caz, judecătorul-sindic va pronunţa o încheiere prin care va constata realizarea obiectului concordatului preventiv. În acest caz, modificările creanţelor prevăzute în concordatul preventiv rămân irevocabile.

(2) În cazul în care în cursul derulării procedurii, înainte de expirarea termenului prevăzut la art. 21 alin. (2) lit. d), conciliatorul apreciază că este imposibilă realizarea obiectivelor concordatului din motive neimputabile debitorului, poate cere judecătorului-sindic constatarea nereuşitei concordatului preventiv şi închiderea procedurii.

(3) În cazul în care la expirarea termenului prevăzut la art. 21 alin. (2) lit. d), nu au fost îndeplinite obligaţiile prevăzute în concordatul preventiv, creditorii vor putea vota, la propunerea conciliatorului, prelungirea duratei concordatului cu maxim 6 luni, faţă de durata iniţială.
Autor: Comisia juridică, de disciplină şi imunităţi
	Durata iniţială a concordatului preventiv este de 18 luni, iar creditorii pot vota prelungirea duratei doar cu încă 6 luni.

	48.
	
	Capitolul V

Dispoziţii finale

Autor: Comisia juridică, de disciplină şi imunităţi
	

	49.
	
	Art. 35-  Măsurile prevăzute de prezenta lege se vor aplica cu respectarea regulilor în materia ajutorului de stat.
Autor: Comisia juridică, de disciplină şi imunităţi
	- se impune introducerea unui articol distinct aplicabil ambelor situaţii (mandat ad-hoc, concordat preventiv).

	50.
	
	Art. 36- Prezenta lege intră în vigoare la 30 de zile de la data publicării în Monitorul Oficial al României, Partea I. 

Autor: Comisia juridică, de disciplină şi imunităţi

